በህዳሴው ግድብ ዙሪያ የመንግሥትን አቋም እንደሚደግፉ የፖለቲካ ፓርቲዎች ገለጹ
አዲስ አበባ፤ የአሜሪካን መንግሥት በህዳሴው ግድብ ዙሪያ የግብጽን ሀሳብ በሚደግፍ መልኩ ያወጣውን መግለጫ በተመለከተ የመንግሥት ከፍተኛ ባለስልጣናት የሰጡትን መግለጫና አቋም እንደሚደግፉ የተለያዩ የፖለቲካ ፓርቲዎች አስታወቁ፡፡ የፖለቲካ ፓርቲዎቹ ለአዲስ ዘመን እንደገለጹት፤ ኢትዮጵያ በአሜሪካን ሊካሄድ በነበረው የሦስቱ ሀገራት ውይይት ሳትሳተፍ የቀረችበት ምክንያት አሳማኝ ነበር፡፡ የአሜሪካን መንግሥት በአንዲት ሉአላዊት ሀገር ጣልቃ ገብቶ የሰጠው መግለጫ ተገቢ አለመሆኑንና የኢትዮጵያም መንግሥት የሰጠው ምላሽና የያዘው አቋም ትክክል እንደሆነ ነው፡፡የኢትዮጵያ ዜጎች ለማህበራዊ ፍትህ ፓርቲ /ኢዜማ/ ዋና ጸሐፊ አቶ አበበ አካሉ እንደገለጹት፤ ታላቁ የኢትዮጵያ ህዳሴ ግድብ የመንግሥት ጉዳይ ብቻ ሳይሆን የኢትዮጵያውያን ሁሉ ጉዳይ ነው። ግድቡ ከኢትዮጵያዊነታችንና ከታሪካችን ጋር የተቆራኘ ሁሉም ኢትዮጵያዊ ባለው አቅም አሻራውን ያሳረፈበት ነው። ጉዳዩ
የሚመለከታቸው ኢትዮጵያ ፣ግብጽና ሱዳን የሚያደርጉትን ሰላማዊ ውይይት ፓርቲያቸው እንደሚደግፍ ጠቅሰው፤ ነገር ግን አሜሪካን ጣልቃ
በመግባት ከሌሎች ሀገራት ጋር ያላትን ወዳጅነት ለማስጠበቅ ብላ በኢትዮጵያ ሀብትና በኢትዮጵያ ህዝብ ጉሮሮ ላይ የመወሰን መብትም
ስልጣንም እንደሌላት ፓርቲያቸው በጽኑ እንደሚያምን ገልጸዋል። አሜሪካም ኢትዮጰያም እኩል ሉአላዊ ሀገሮች እስከሆኑ ድረስ የአሜሪካን
ስልጣኔ ፣ኢኮኖሚያዊና ወታደራዊ አቅም ኢትዮጵያን አያንበረክካትም፤ ሀገራችንም ሉኣላዊነቷንም አሳልፋ አትሰጥም ብለዋል። መንግሥት የሰጠውን መግለጫ ፓርቲያቸው እንደሚቀበለው ገልጸው፤ በጉዳዩ ዙሪያ ከህብረተሰቡ ጋር ሳይወያይና ሳይማከር ምንም አይነት ውሳኔ ላይ መድረስ እንደማይገባውም ምክረ ሀሳብ ሰጥተዋል። የትግራይ ህዝብ ብሄራዊ ንቅናቄ ፓርቲ ማዕከላዊ ኮሚቴ አባልና የአደረጃጀት ኃላፊ አቶ ጎይትኦም በርሄ በሰጡት አስተያየት፤ የአሜሪካን መንግሥት የህዳሴው ግድብን አስመልክቶ የሰጠውን መግለጫ ፓርቲያቸው እንደማይቀበለውና የኢትዮጵያ መንግሥት የሰጠውን ምላሽም እንደሚደግፍ ገልጸዋል።ህዝባችን ከድህነት ለመውጣት ጠንካራ አቋም ይዞ እየገነባ ያለውን ግድብ ማንም ጣልቃ ገብቶ ውሳኔ ሊሰጥበት አይችልም ብለዋል። ሰማኒያ ስድስት
በመቶ የዓባይ
ወንዝ ከሀገራችን
እየመነጨ ሌሎች
በሚጠቀሙበት መንገድ
እኛም ጥቅም
ላይ እናውለው
በማለታችን ልንኮነን
አይገባም ያሉት
አቶ ጎይትኦም፤
የአሜሪካን መንግሥት
በሰራው ታሪካዊ
ስህተት የኢትዮጵያን
ህዝብ ይቅርታ
መጠየቅ ይገባዋል
ብለዋል። ዓባይን
ፍትሃዊ በሆነ  መንገድ ጥቅም ላይ ማዋል እንኳን ለምንጩ መገኛ ለኢትዮጵያ
ይቅርና ለግብጽና ለሱዳንም ተችሏል ፤ የዓባይን ወንዝ በብቸኝነት የመቆጣጠር ፍላጎትና የአሜሪካንም ወገንተኝነት ከዘመኑ ጋር አብሮ
የማይሄድ ኋላ ቀር አስተሳሰብ እንደሆነ ጠቅሰዋል። አሜሪካን
ጥቅሟን ለማስከበር በሰው ጉዳይ ውሳኔ ስታስተላልፍ ኢትዮጵያ በራሷ ጉዳይ ያውም ከሀገሯ በሚመነጨው ወንዝ ጥቅሟን እንዳታስጠብቅ
የሚከለክላት ህግ የለም ብለዋል። መንግሥት ጉዳዩን አስመልክቶ የሰጠውን ምላሽና መግለጫ ፓርቲያቸው ሙሉ በሙሉ እንደሚደግፈው አቶ
ጎይትኦም አስረድተዋል። የአፋር
ህዝቦች ፍትሃዊ ዴሞክራሲያዊ ፓርቲ ሊቀመንበር አቶ መሃመድ ዳውድ እንደገለጹት፤ የህዳሴው ግድብን በተመለከተ የአሜሪካን መንግሥት
የሰጠው መግለጫ ወገንተኝነት እና አላስፈላጊ ጣልቃ ገብነት የታየበት ነው። ጉዳዩን በተመለከተ የኢትዮጵያ መንግሥት የሠጠው ምላሽም
ተገቢ በመሆኑ ፓርቲያቸው ሙሉ ለሙሉ ይደግፈዋል። የህዳሴው
ግድብ የሉአላዊነት መገለጫችን ነው ያሉት ሊቀመንበሩ፤ የአሜሪካ መንግሥት የሰጠው መግለጫ የአንዲትን ሉአላዊት ሀገር መብት የሚጻረር
ነው ብለዋል። ሁሉም የተፋሰሱ ሀገራት በዓባይ ላይ ፍትሃዊ ተጠቃሚ የመሆን መብት እንዳላቸው የተናገሩት አቶ መሃመድ ኢትዮጵያም
ሱዳንና ግብጽ ያገኙትን መብት ማግኘት የሚከለክላት የለም ሲሉ አመልክተዋል። ኢትዮጵያ በዓባይ ወንዝ የመጠቀም መብቷ ለድርድር የሚቀርብ አለመሆኑንና ለአሜሪካን ጥልቃ ገብነትም ቦታ መስጠት እንደማይኖርባት የፓርቲያቸው አቋም እንደሆነ አቶ ሙሃመድ አስረድተዋል። መንግሥትም ግድቡን አስመልክቶ በየጊዜው የሚያደርገውን ውይይትም ለህዝቡ ማሳወቅ እንደሚገባውም መክረዋል።አዲስ ዘመን የካቲት 26/2012ኢያሱ መሰለ